Ax kꞌij tej toc kax,
xi tmaꞌn Jesús cye t-xnakꞌtzben:
—Ko icꞌx jlajxi laguna.
E cyajtzun ten cycyakil xjal cyuꞌn xnakꞌtzben,
xiꞌtzun kꞌiꞌn Jesús cyuꞌn t-xnakꞌtzben tujx barc jatum kꞌukl;
ex at mastl barc e jeꞌx lpeꞌ tiꞌj.
Pero tzaj jun cykꞌikꞌ nimxix,
ex jaw pulin aꞌ tuꞌn cykꞌikꞌ,
ocx tuj barc,
cyjaꞌtzun chꞌixtok t-xi mulkꞌaj barc tuj aꞌ.
Atzunte Jesús otok tzicꞌ tan ttxaꞌn tjeꞌ barc,
txꞌayl tibaj jun xkꞌanwiꞌ;
jawtzun cycꞌasun,
ex xi cymaꞌn te:
—Xnakꞌtzal,
¿mintiꞌpe taja kiꞌje,
ko najele?
Che chi.
Jawtzun weꞌ Jesús,
xi tmayoꞌn cykꞌikꞌ ex xi tmaꞌn te aꞌ:
—Miꞌn kꞌajta.
Numecuya.
Weꞌtzun cykꞌikꞌ,
biꞌxtzun taqueꞌ tcyakil.
Xitzun tmaꞌn cye t-xnakꞌtzben:
—¿Tikuꞌn in che xobe?
¿Tzaꞌn tten mintiꞌ cyocslable?
Chi Jesús.
Tzajtzun nim cyxobil,
ex cyma cyxolx:
—¿Alcyetzunju xjal lu?
Porque tucꞌix cykꞌikꞌ ex aꞌ in xi cyniman tyol,
che chi xnakꞌtzben.